Haai, my naam is Maree!
Hoe bly 'n mens vreugdevol?
As ons soms na onsself of na ander mense luister, is dit opvallend dat een saak vlak in die harte van baie mense lê: die behoefte aan vreugde! Vreugde is nie net 'n emosie nie. Dis 'n geestestoestand wat ons gereeld aan moet werk om aan die lewe te hou.
Hedendaags is dit so maklik om negatief te wees - die tydskrifte, die koerante, die internet - is almal vol van chaos en pyn en negatiewe verslae van moord en doodslag.
'n Vreugdevolle lewe is iets wat jy vir jouself skep deur elke dag dankbaar te wees vir dit wat jy het. Vreugde is 'n geskenk wat jy aan jouself gee deur jou fokus van jou eie pyn en probleme te verskuif na iets anders en dit maak geleenthede oop om die wêreld positief te beïnvloed.
Onthou, dit waaraan jy gereeld dink, word werklikheid. Een manier om vreugdevol te bly is om te aanvaar dat dinge nooit perfek gaan wees nie. Ons dink alles moet eers perfek wees voor ons waarlik kan leef. Nou ja, dinge gaan nooit 100% perfek wees nie. Om tevrede te wees te midde van jou omstandighede is 'n goddelike ding. Om vergenoegd te leef vra dankbaarheid. Raak vandag bewus van al die seëninge in jou lewe.
En moenie dat seer jou vreugde steel nie. Daar's 'n tyd en 'n plek vir alles - daar's 'n tyd om seer te voel en dit dan te oorleef. Daar's 'n tyd om te lag, en selfs net te glimlag, en die oomblik se vreugde diep te voel sodat dit telkens uit jou onderbewustheid opgegrawe kan word om weer te onthou.
So waak teen daai "klein jakkalsies" wat weer en weer probeer om jou vreugdes te steel. Kyk na binne om te sien of daar enige nare klein vreugdediewe rondsluip en sodra jy hulle geïdentifiseer het - dáárdie vriendin wat gereeld kla - verwyder dit uit jou lewe.
Dit kom neer op wat jy kies om te doen. Dis uiteindelik jou keuse of jy vreugde ervaar of nie.
Posted by Maree Clarkson at 10:32 AM 5 comments:
Labels: hoe bly 'n mens vreugdevol, vreugde
En dis oujaarsdag wat amper verby is
Om afskeid te neem is altyd hartseer. Selfs om afskeid te neem van die ou jaar. Al was dit gevul met seerkry of dalk verlies, is my wens vir jou dat jy alles wat goed en mooi is uit die ou jaar kan saambondel en saamneem die nuwe jaar in. Mag die nuwe jaar vir julle almal die geleentheid gee om op te styg – waarmee julle ook al besig is!
Daar was reën vroeër op hierdie donker nag,
buite sis, vlieg en donder vuurpyle,
die kat spring by die oop venster in,
Buite sis, vlieg en donder vuurpyle
klappers maak doem, doem, ka-boem en ka-boem,
honde blaf van vrees, tjank histeries buite my kamer,
buite sis, vlieg en donder vuurpyle.
Klappers maak doem, doem, ka-boem en ka-boem
teen half twaalf vier die bure fees,
'n nuwe boodskap word deur my selfoon vertoon
en dis oujaarsdag wat amper verby is,
as hulle jolig hard sing en dans
asof daar iets groots in die nuwe jaar is
en hulle nie 'n oomblik langer kan wag nie,
... en baie later word dit veel stiller...
-Uittreksel vanaf Gert Strydom
Posted by Maree Clarkson at 8:59 AM 2 comments:
Labels: agapant, agapanthus, blom, oujaarsdag 2018, oujaarsdag amper verby
Word 'n dromer!
Daleen Enslin van Woes skryf,
"Almal wat jou ken
dink jy is maar net 'n dromer
maar jy glo dat drome waar kan word,
dat dit is soos 'n boodskap in 'n bottel
wat jy uitstuur oor 'n wye oseaan
en dat daar tog iemand sal wees
wat in jou sal glo.
Jou drome is soos 'n versameling van wense
in 'n wens fontein met beloftes
wat jy alleen waar kan maak.
Jy skiet jou drome af soos projektiele
vêr in die toekoms in,
in 'n ander atmosfeer
vêr van skeptiese mense
in 'n plek waar dit kan saadskiet vir môre
en opkom om te blom in 'n lente van hoop.
Jou drome is soos sterre
wat jy in jou eie oog kan waarneem
en tog in jou hart weet jy
dat dit net jy alleen is
wat jou drome kan bewaarheid.
Jy is my dromer
en in jou vervul ek ook my drome
want drome kan die see vol maak
en dit het geen perke
as jy daaraan vashou nie
maar die waarheid bly
dat 'n dromer in sy droom verlore kan raak."
So, bevry HOOP van vrees en word 'n dromer.
Posted by Maree Clarkson at 6:37 AM No comments:
Labels: gedig, word 'n dromer
Massa-bewustheid en Ons Aarde
Baie min mense is bewus van die konsep van "massa-bewustheid" en hoe dit ons en ons moeder aarde affekteer. Ons geestestoestand en aksies word grootliks bepaal deur dit wat ons hoor en wat om ons aangaan. 'n Tipe van indoktrinasie wat plaasvind deur waaroor mense praat en wat daar in die media gesê word.
En hoe meer slegte nuus die media adverteer (ons kan hulle nie blameer daarvoor nie, dit is wat koerante en TV programme laat verkoop), hoe meer praat die mense daaroor, en hoe meer die mense daaroor praat, hoe meer spits ons onself toe op al die negatiewe punte wat uitgebasuin word oor moord en roof en aardverwarming en onheil.
Die ding is om nie onsself toe te laat om geaffekteer te word deur al die stories en voorspellings van onheil nie - ons weet mos dat, deur ons gedagtes toe te spits op die positiewe aspekte van die lewe, ons meer van dieselfde sal aantrek na ons toe.
OORVLOED en gesondheid vir ons Moeder Aarde kan in werking gestel word deur almal van ons; ons is almal mede-werkers en kan, deur die lewens wat ons lei, die gedagtes wat ons dink en die aksies wat ons neem, bydra tot die skepping van oorvloed. En dit moet 'n prioriteit vir ons almal wees.
Posted by Maree Clarkson at 10:38 AM No comments:
Labels: heelal moeder aarde, massa bewustheid, oorvloed
Januarie tot Desember
Wat beteken elke maand van die jaar vir jou? Hier's 'n glimlaggende kykie na elke maand van die jaar!
Vat nou maar vir Januarie – 'n maand sonder enige identiteit. 'n Klomp hou vakansie, terwyl die ander sotte sukkel om hul werk gedoen te kry, want die spul wat die tjeks moet teken, lê nog op Margate se strand. Dan jaag almal huis toe met 'n moerse spoed, terwyl pa sit en vloek oor sy overdraft wat in sy kanon is en ma die nuwe rolle om haar middellyf blou knyp. Die res van die maand eet almal viennas en droë Krismiskoek, want die kinders se skoolklere kos 'n plaas se geld.
Arme, stomme Februarie... Nie eens genoeg dae om 'n ware maand te wees nie en kry toe maar Valentynsdag sodat hy nie sleg moet voel nie. In Februarie gooi die meeste mense hul voornemens vir die nuwe jaar oorboord, begin weer rook/drink/vreet en verval in diepe depressie,want die hond is pregnant en die vrou kla sy's moeg om almal se slaaf te wees.
Maart - nou ja, foei tog. Nog vis, nog vlees. Dis te koud vir somersklere en te warm vir wintersklere. Jy kry 'n vieslike griep en vergeet jou selfoon op die apteek se toonbank. Die rentekoers gaan op en Breggie dreig om universiteit op te skop en haarself te gaan soek op 'n pelgrimsreis deur Indië. Graeme Smith bedank as die Proteas se kaptein, want hy wil meer tyd saam met Herschelle Gibbs deurbring.
Dan is dit April. Immers is daar 'n paar vakansiedae wat die gemoedere opkikker. Die Kaap is te duur en Durban te warm. Dan maar Oudtshoorn toe vir die KKNK waar jy jou beursie in die biertuin, jou geduld by die kaartjieskantoor en jou balans by die brandewynstalletjie verloor.
Mei-wêreld. Die Suid-Afrikaanse spanne beklee die onderste vyf plekke op die Super 14 punteleer en die minister van sport sê dinge lyk belowend. 'n Skoolhoof van Pretoria word gevang vir dronkbestuur en sy vrou bieg oor haar dobbelprobleem, wat weer op sy beurt tot haar man s'n gelei het. 'n Bekende gay modeontwerper bevestig dat hy eintlik heteroseksueel is en raak verloof aan oud-mej. SA, Suzette van der Merwe. Die Creepy Crawly sluk 'n oordosis herfsblare in.
Junie is nes Julie, jy spel hom net verskillend. Die verwarmer brand uit, die kaggel verstop en die warmwatersak lek. Robert Mugabe koop vir hom 'n woonstel in Kampsbaai en George Bush verklaar oorlog teen Switserland. Skoonma kom kuier en die boerboel vreet haar nuwe paar Hush Puppies op.
Julie het nog nooit die son gesien nie. Hy dra 'n grys mus, 'n langpyponderbroek en stewels wat sy voete laat stink. Dis nat in die Kaap, droog in Gauteng en koud in die Vrystaat. In die hoofstraat van Benoni – vroeër herdoop na Charlize Theron Boulevard – open 'n Charlize Theron-droogskoonmaker, 'n Charlize Theron-skoonheidsalon en 'n Charlize Theron-drankwinkel.
Eintlik wou Augustus nog altyd September gewees het. Nou steel hy maar 'n paar bloeisels en 'n bietjie son om sy vaal gesig in te kleur. Almal karring net aan, behalwe ons adjunkpresident, wat die wêreld vol rits in haar eie Gulfstream-jet. Sy sê gerugte dat sy haar vliegtuig teen 'n onbekende bedrag by 'n kontak van Schabir Shaik gekoop het, is ongegrond.
September is net 'n ander woord vir sinus. Meeste mense stik, stotter en snuif die maand deur. Patricia Lewis en Amor Vittone skryf saam 'n boek: "Skoonheid Vergaan, Maar Silikoon Bly Staan". Pa val van die leer af terwyl hy die geute verf en ma sluit by Weight Watchers aan, want die vakansie is net om die draai.
Oktober is miskien die mooiste, mooiste maand, maar terwyl die lente sy kleure en geure in 'n weerbarstige streep oor die landskap trek, klim die herinnering aan verspeelde dae onder jou gewete in. Die jaar is amper verby en wat het jy nou eintlik gedoen? Bôgeroll! Die boek wat jy wou skryf, die marathon wat jy wou hardloop, die slegte gewoontes wat jy sou afleer – daar het niks van gekom nie. In stede is jy luier, dikker en dommer as 'n jaar gelede.
November begroet jou met 'n kakofonie van voortydige Krismisklanke. Ná drie doppe op die office party beledig jy jou baas, lê aan by die ontvangsdame en brand 'n gat in die duur, gehuurde tafeldoek. Op Guy Fawkes raak die hond, die huishulp en die tuinslang weg. Sussie word naar op haar matriekafskeidrok en boetie kleur sy hare pers.
Desember is die begin van die einde. Steve Hofmeyr stig sy eie kerk, F*k*ofpolisiekar stel hulle gospel-CD vry en Leon Schuster se nuwe fliek, "Daar's 'n Xhosa in my Kooi", is 'n wegholsukses. Op Oukersaand gee Pappa vir Mamma 'n bottel "You're the Fire" en Mamma maak vir Pappa so warm dat hy Kersdag nog vonke doodslaan.
Hierdie is per ePos na my gestuur, skrywer onbekend
Hoop julle het almal 'n fantastiese Februarie en ons gesels later!
Posted by Maree Clarkson at 11:23 AM No comments:
Labels: almanak, januarie tot desember, kalender
'n Tyd om aan te vul
'n Week sonder kreatiwiteit - nee, langer as 'n week... en die snaakse ding is dat ek eintlik verbaas is dat ek nie skuldig voel daaroor nie. Met 'kreatiwiteit' bedoel ek skets en skilder. Gewoonlik voel ek ongemaklik, al asof iets kortkom, as ek vir 'n paar dae nie geskilder of geteken het nie. Hierdie keer is dit anders - 'n stilte het sommer net neer gedaal...
Ek het vir die afgelope twee jaar elke dag van my lewe iets geskilder, al was dit net 'n klein sketsie in een van my skets-joernale. Dit was soos tande borsel en iets wat ek verskriklik geniet. Maar oor die afgelope paar weke het my gedagtes, en hande, in ander rigtings begin beweeg - bietjie aandag gegee aan my huis se dekor; die tuin, wat 'n hele winter verwaarloos was, begin opgeknap; klein instandhoudingstakies wat lank verwaarloos was, weer aangepak en van my te-doen-lysie afgeskraap.
Ek maak ook gebruik van hierdie 'stil' gevoel wat oor my gedaal het om weer my yoga te beoefen, ook iets wat in die slag gebly het die afgelope twee jaar. 'n Jaar of twee terug het ek gereeld elke oggend gemediteer en ek het onlangs besef hoe baie ek dit mis. So, vyf-uur in die oggend is my spesiale stil tyd, wanneer ek siel en liggaam bymekaar skraap en ontslae raak van enige lastige pla-gevoelens.
'n Ander voorliefde van myne was om te skryf. Briewe te skryf. In my Joernale te skryf. Deurdat ek so baie tyd voor die rekenaar en op die internet deurbring, het hierdie genotjie my begin ontglip. Mens praat met al jou vriende en familie op FaceBook en op Skype, gesels met almal in hul blogs en stuur boodskappe met jou Smartfoon. Oor die afgelope paar weke het ek weer begin om briewe te skryf, meesal aan my klein kinders, en hulle dink seker hul ouma is van haar sinne beroof! Maar ek kannie vir jou sê watse heerlike genot dit is om weer 'n vulpen vas te hou en toe voel hoe dit oor die papier gly nie!
Maar eintllik is al hierdie dinge ook maar 'n tipe van kreatiwiteit - enige iets wat die siel streel is gaaf met my!
Posted by Maree Clarkson at 10:01 AM No comments:
Labels: ink, kreatiwiteit, pen, skryf, tyd om aan te vul, yoga
Prioriteite en keuses
Vandag wil ek praat oor die keuses wat ons almal in ons lewens maak.
Ek is mal oor ons Suid-Afrikaanse dierelewe en sal definitief in 'n volgende leeftyd sorg dat ek 'n loopbaan in daardie rigting kies. Intussen leef ek my liefde vir die dierelewe uit deur hulle te skilder!
Maar alles kom neer op prioriteite, en keuses, en klaarblyklik was dit nie vir my 'n prioriteit hierdie keer rond nie, want ek glo vas dat 'n mens volgens jou prioriteite lewe, wat vir jou belangrik is, of partymaal wat jy dink belangrik is.
Soveel mense lei 'n onvervulde lewe, met hul passies op die agtergrond geskuif deur omstandighede of omdat hulle doen wat hulle dink hulle móét doen om huis en haard bymekaar te hou. Ek weet party sal sê, "Ek sal graag 'n wildbewaarder wil wees, maar ek moet werk as 'n 'Boekhouer' want dis waarvoor ek gekwalifiseerd is en dit betaal die meeste", maar dis waar prioriteit inkom. Jy stel jou familie eerste, dus werk jy as 'n boekhouer. Dis jou prioriteit. En dis jou keuse.
Ons keuses is nie reg of verkeerd nie, dis net 'n keuse. Maar alle keuses lei tot 'n gevolg en dié gevolg bepaal hoe jy jou lewe lei. Ek weet nie of daar 'n volgende leeftyd is om weer te probeer nie, maar wat ek wél weet is dat, in die aangesig van die onsekerheid daarvan, maak dit sin om nou, in hierdie leeftyd, hierdie oomblik, jou lewe te lei vol passie en met oorgawe, en om dít te doen waarvoor jy lief is.
En onthou, "nothing is set in stone". Jy kan altyd jou keuse verander, veral as jy 'n vrou is!
Posted by Maree Clarkson at 8:42 AM No comments:
Labels: keuse, oorvloed, prioriteit
Jou eie self-help lysie
Oktober (binne 'n paar dae!) is miskien die mooiste, mooiste maand, maar terwyl die lente sy kleure en geure in 'n weerbarstige streep oor die landskap trek, klim die herinnering aan verspoelde dae onder jou gewete in. Die jaar is amper verby en wat het jy nou eintlik gedoen? Bôggeroll! Die boek wat jy wou skryf, die marathon wat jy wou hardloop, die slegte gewoontes wat jy sou afleer – daar het niks van gekom nie. In stede is jy luier, dikker en dommer as 'n jaar gelede.
Maar daar is hulp!
Maak Meer tyd ... vir jou!
Het jy al ooit na jou horlosie gekyk en besef dis 15:05 en jy het nog níks van die dinge op jou dag se lysie gedoen nie? Hier is 'n paar eenvoudige stappe om dinge reg te ruk as jou lewe soos 'n mallemeule voel.
As jy graag uitstel, probeer om niks te doen vir 15 minute nie, stel Ronni Eisenberg (Organise Yourself!) voor. Jy sal so gefrustreerd raak wanneer jy doodstil sit dat jy nie sal kan wag vir die 15 minute om verby te gaan voor jy mag begin nie!
Hou die klok dop
Weet jy hoe lank sekere take neem? Hou jouself vir 'n paar dae dop. Jy sal verbaas wees hoe min tyd dit vereis om klein werkies te doen, soos om 'n telefoonoproep te maak. Takies, wanneer dit uitgestel word, bou op tot 'n onmoontlike berg, so pas die 'Doen-dit-nou' reël toe op enige taak wat minder as 10 minute neem om te voltooi.
Gebruik geheue truuks
Vermy histeriese laaste-minuut soeke na sleutels, skoene of belangrike dokumente deur hierdie items altyd op dieselfde plek te bêre. Sodoende hoef jy nooit te skarrel nie!
Gryp jou kanse aan
Goeie tydsbeplanning gaan oor optimisties wees. Nie alle ooptye is vrye tyd nie, sê Eisenberg. As jou planne verander (byvoorbeeld as iemand 'n afspraak kanselleer), moenie lyf wegsteek nie. Gryp die kans aan om jou 'om-te-doen' lysie af te handel!
Posted by Maree Clarkson at 9:00 AM No comments:
Labels: jou eie selfhelp lysie, selfhelp, selfsort
Iets vir Vrydag
Posted by Maree Clarkson at 10:26 AM No comments:
Labels: keuses, vrydag
Kry weer gesag oor jou kinders
Dis September en vakansietyd en die einde van die jaar lê voor. Met 'n besige jaar agter die rug, kan dit voel jy asof jy gesag oor jou kinders verloor het en dit nie kan terugkry nie. Dis nie te laat nie – jy kan jou gesag herwin en jou kinders op 'n gesonde manier dissiplineer.
Gesonde gesag bestaan uit verskeie boustene:
'n Belangrike vraag om te vra: "Hoe kan ek my kind beter liefhê?" Dit moet ons eerste doel wees. Ons moet glo in die krag van liefde om nie net 'n kind daarmee te kan toevou nie maar om werklik 'n kind daarmee te kan vorm. Ons moet liefde ook nooit as 'n teenpool van dissipline of gesag sien nie.
Dis ons reg om te verwag dat ons kinders ons met respek behandel, ordentlik met ons praat en op ons oudag sekere verantwoordelikhede teenoor ons nakom. Maar dit beteken ook dat ons ook ordentlik met ons kinders moet praat en hulle met die nodige respek moet behandel.
Hou by dit wat jy gesê het
Ons het die reg om aksie te verwag wanneer ons praat. Hierdie reg word weggegooi wanneer ons drie en vier maal praat, al harder praat en bang is om te praat as ons weet ons kind gaan sleg op ons woorde reageer. As 'n kind egter leer dat ons net een keer kalm en ordentlik praat en dan optree, geniet ons die voordeel van ware seggenskap.
Een sinoniem vir aanspreeklikheid is verantwoordelikheid, en albei woorde verklap waaroor hierdie aspek van gesag handel. Neem aanspreeklikheid vir jou kinders se gedrag en besef ons leer mense hoe om ons te behandel.
Die reg om grense vas te stel
Ouers verwaarloos hierdie aspek van gesag wanneer hulle net op kinders se stoutigheid en ongehoorsaamheid reageer. Ons leer nie ons kinders vooraf waar die grense is nie en wanneer hulle dan in ons oë die grense oorsteek, straf ons hulle. Dis nogal onregverdig, nie waar nie? Ons weet tog die meeste kinders word nie met 'n goed ontwikkelde aanvoeling vir grense gebore nie!
Die vermoë om vreugde en sekuriteit te gee
Ons as ouers het die mag om ons gesin veilig te laat voel en ons huise met vreugde te vul. Die gesin 'n kind se hawe. Wanneer die kind tuis gelukkig en geborge voel, word dit soveel makliker om die ouers se gesag te aanvaar.
Erkenning van die bevelsorde
As ons teen die regering uitvaar, of as ons die sondes uit ons dominee se verlede met smaak oorvertel, doen ons verkeerd. Ons leer ons kinders om gesagsfigure net te respekteer wanneer hulle doen waarvan ons hou. Voor ons weet, spoel die minagting vir gesag ook in ons eie huis in, en met al ons kritiek teen ander, sal ons self nie kritiek vryspring wanneer ons nie na ons kinders se pype dans nie.
Regspraak en regverdigheid
Hou op om van alles 'n grys area te maak deur nie vir jou kinders reg en verkeerd te leer onderskei nie. 'n Gewete ontwikkel met tyd en deurdat ons geleer word wat aanvaarbaar en onaanvaarbaar is. Dis onnodig om in sewe sinne aan 'n kleuter te verduidelik waarom 'n mens nie jou pa mag spoeg of jou ma se hare mag trek nie. Dis verkeerd. Eenvoudig.
Invloed en inspirasie
Ouers het ongelooflik baie mag om hulle kinders se lewens vir altyd te beïnvloed – baie meer as wat ons besef. Die positiewe invloed is onskatbaar en dit is die deel van ons universiele "mag" wat ons moet leer uitbou as ons die soort gesag wil hê wat ons wil verdien. Intussen moet ons die vermoë om dit vernietigend teen ons kinders te gebruik in onsself raaksien en beveg.
Wat ouerskap betref, is nederigheid 'n voorwaarde vir gesag. Ons kinders is eerste daar om te sien wanneer ons fouteer! Hulle het dus ook die reg om eerste te hoor dat ons jammer is.
Posted by Maree Clarkson at 4:33 AM No comments:
Labels: aanspreeklikheid, dissipline, eer, kry weer gesag oor jou kinders, liefde, oorvloed, respek, sekuriteit, vreugde
Die Wet van Aantrekkingskrag - 'n Nuwe uitkyk op 'n ou konsep
Waaraan dink jy op hierdie oomblik, reg nou? Die Wet van Aantrekkingskrag verklaar dat "waaroor ons dink, dit bring ons tot stand''. Vir baie mense kan hierdie stelling klink na nuwerwetse fluff maar glo dit of nie, dit is gebou op 'n soliede wetenskaplike basis.
Hedendaagse top kwantum fisici het ontdek dat die heelal en ons realiteit baie beslis gekonnekteer is met die ''waarnemer''.
Met die studie van kwantum gedeeltes (die kleinste waarneembare dele van materie) het hierdie wetenskaplikes ontdek dat die materie beweeg het in ooreenstemming met die persoon wat die eksperiment uitgevoer het. En as die wetenskaplikes verklaar dat kwantum stukkies hulself op 'n sekere manier gedra, dan doen hulle dit. Dit is die ''waarnemer'' wat die reaksie veroorsaak!
Wat bedoel dit vir ons normale mense? Wel, eintlik het hierdie wetenskaplike studies verreikende nagevolge vir ons aangesien ons wêreld uit hierdie selfde kwantum gedeeltes bestaan! In hierdie geval is ons die ''waarnemers'' en derhalwe die skeppers van ons eie realiteit, ons wêreld en ons ondervinding.
So, wees versigtig waaraan jy dink! Byvoorbeeld, begin jou gedagtes ooit met die volgende?
Ek verstaan nie ...
Ek wil nie hê nie ...
Ek is gefrustreerd omdat ...
Ek haat my ...
Ek kannie besluit nie ...
Ek is gestres oor ...
Ek is bekommerd dat ...
Ek behoort te kan - maar ek kannie ...
Hoekom het ek soveel probleme?
Die Wet van Aantrekkingskrag is onverskillig en onpartydig oor die woorde wat eerste in jou gedagtes opkom - waaroor jy ookal dink, sal jy aantrek in jou lewe, want jy besluit hoe die kwantum gedeeltes gaan optree.
Wanneer jy dink ''Hoekom gebeur slegte dinge altyd met my?'' dan trek jy slegte gebeure aan.
Wanneer jy dink ''Ek wil uit die skuld uit'', trek jy meer skuld aan.
Wanneer jy dink ''Ek is bekommerd ek gaan siek word'' trek jy siekte na jou lewe aan.
Die Wet van Aantrekkingskrag bring na jou wat ookal jy op fokus, al is dit nie wat jy wil hê nie. Verstaan jy?
As jy hierdie prinsiep verstaan, hier is 'n paar voorbeelde hoe om Die Wet van Aantrekkingskrag vir jou te laat werk in plaas van teen jou. Neem kennis van jou gedagtes en verander jou denke as volg :
''Ek wil uit die skuld uit'' na ''Ek verdien uiterste rykdom!''
''Ek haat my baas'' na ''Ek sien vooruit daarna om my eie besigheid te hê'' of ''om my droom pos te vind.''
''Ek verstaan nie hoekom hy so lui is nie'' na ''Ek lief dit wanneer hy my in die huis help.''
''Ek is gestres deur hierdie projek'' na ''Ek ondervind altyd interessante resultate in my projekte.''
"Ek is bekommerd ek word siek'' na ''Ek ondervind wonderlike gesondheid elke dag.''
Noudat ons Die Wet van Aantrekkingskrag 'n bietjie beter verstaan, is dit glad nie verbasend hoekom soveel mense sukkel met geld nie. Die gesegde ''die rykes word ryker en die armes armer'' bewys net hoe Die Wet van Aantrekkingskrag regtig werk.
Omdat ryk mense geld het, dink hulle dikwels aan die beste manier hoe om hulle geld te gebruik, derhalwe trek hulle nog meer geld aan. Aan die ander kant dink die armes aan hoe min geld hulle het en derhalwe trek hulle nog meer gebrek aan.
Huidiglik word 96% van die wêreld se rykdom deur 1% van die populasie verdien. Dit is nie toevallig nie.
In die woorde van Wallace D. Wattles,
"Die eienskap van geld en eiendom kom as 'n direkte resultaat
van as jy dinge 'op 'n sekere manier' doen. Diegene wat nie dinge
'op 'n sekere manier' doen nie, maak nie saak hoe hard hulle werk
nie, sal arm bly. Dit is 'n natuurlike wet van 'soort soek soort'."
Posted by Maree Clarkson at 7:55 AM No comments:
Labels: nuwe uitkyk, oorvloed, ou konsep, wet van aantrekkingskrag
Jy is Altyd Op Pad Na Êrens
Jy is altyd op pad êrens heen. Die sleutel is: vind 'n manier om gelukkig te wees waar ookal jy NOU is op pad na waarheen jy wil wees. Dit maak nie saak waar jy is nie; waar jy is verander aanhoudend—maar jy moet jou aandag vestig op waar jy wil wees.
En dis die verkil tussen die beste maak van iets of die slegste maak daarvan.
Posted by Maree Clarkson at 4:41 AM No comments:
Labels: jy is altyd op pad, sleutel na geluk
Begeerte Maak die Ekonomie Groei
DIT IS INDIVIDUELE BEGEERTES WAT TOELAAT DAT DIE EKONOMIE GROEI—ons selfsugte natuur (wat 'n goeie ding is), die begeertes wat deur ons pols, is wat Bron-Energie byeenroep en dit is ook die kern van alle ekonomieë.
Die basis van elke ekonomie is individue met individuele begeertes. Maatskappye (strukture waardeur rykdom vloei) word dan geskep ten einde daardie begeertes te vervul. Met ander woorde, wanneer jy vra, word dit gegee... Maar as diegene in beheer van hierdie maatskappye nie vlytig is met die profyte nie, sal daar nie 'n voortsetting wees van die vervulling van die begeertes van die individue nie.
Derhalwe, om 'n organisasie te veroordeel vir sy vlytige optrede en winsgewing, veroorsaak dat jy nie in lyn is met die welsyn wat na jou sou gevloei het deur hulle nie.
Posted by Maree Clarkson at 5:32 AM No comments:
Labels: begeerte, ekonomie, groei
Die begin van die jaar is altyd tyd vir 'spring cleaning' (alhoewel baie van ons dit al verlede September gedoen het!) - nie net die motorhuis of stoorkamer nie, maar ook ons innerlike stoorkamer waar ons alles opstoor van onvergifnis, haat en woede tot leed en negatiewe oortuigings. Ons moet leer om te laat gaan en ontslae te raak van al die dinge wat ons terughou van die mildelike OORVLOED in die Heelal.
Laat gaan is nie om op te hou omgee nie—dit bedoel net ek kan dit nie doen vir iemand anders nie
Laat gaan is nie om jouself af te sny nie—dit is die realisasie dat ek nie andere kan beheer nie
Laat gaan is nie om nie te doen nie—maar om te leer van natuurlike gevolge
Laat gaan is nie om op te gee nie—dit bedoel die uitkoms is in my hande
Laat gaan is nie om 'n ander te blameer nie—dit is om die meeste van myself te maak
Laat gaan is nie om reg te maak nie—dit is om te ondersteun
Laat gaan is nie om te veroordeel nie—maar om mense toe te laat om te wees wie hulle wil
Laat gaan is nie om in die middel te wees en die uitkoms te beheer nie—maar om andere toe te laat om in beheer te wees van hulle eie noodlot
Laat gaan is nie om te beskerm nie—dit is om iemand anders toe te laat om realiteit te aanvaar
Laat gaan is nie om te ontken nie—maar om te aanvaar
Laat gaan is nie om te 'nag' en te argumenteer nie—dit is om my eie tekortkominge te ondersoek en reg te maak
Laat gaan is nie om te kritiseer en almal te beheer nie—maar om dít te word waaroor ek droom
Laat gaan is nie om berouvol oor die verlede te wees nie—maar om te groei en te lewe vir die toekoms
Laat gaan is om minder te vrees en meer te lewe!
Jy is waar jy is vandag oor wat jy aanhoudend doen. Meeste mense klassifiseer nie die "klein dingetjies" as slegte gewoontes nie - soos om elke oggend 'n bietjie laat by die werk op te daag, of om al jou klere te laat rondlê vir iemand anders om te tel, of om altyd te kla en argumenteer oor alles - maar dit sê beslis iets omtrent jouself.
Werk daaraan om hierdie klein 'gewoontes' te verander wat jou terughou - maak alles waarmee jy besig is vandag klaar, moenie dit los vir iemand anders om te doen nie.
Maak 'n lys van dit wat jy weet jy gereeld doen wat jy nie moet nie - en begin hierdie gewoontes te verander in goeie gewoontes.
Niemand kan keer waarheen jy jou gedagtes lei nie. Daar is geen einde aan die vreugdevolle reise wat jy kan ondervind nie. Op die paadjie na jou geluk sal jy alles wat jy wil doen, wees of verlang, ontvang.
(Deur ander hul eie reistog toe te laat, laat jy joune toe!)
Posted by Maree Clarkson at 1:00 PM No comments:
Labels: laat gaan, oorvloed
Verander jou lewe vir ewig
'n Klompie jare terug was my lewe, om die minste te sê, uiters vaal, onbenullig, ongelukkig en rigtingloos. Ek het almal en alles geblameer vir my ongelukkigheid en nie gesien dat die antwoord reg onder my neus lê nie.
Ek het op 'n artikel afgekom omtrent "Living with Passion", en hierdie woorde, "Living with Passion is about creating and experiencing joy in as many aspects of life as possible" het my na my eie lewe met nuwe oë laat kyk. Wat op aarde het my laat dink dat enige iemand anders behalwe ek self verantwoordelik kan wees vir my geluk?
'n Passievolle lewe is meer as net 'n filosofie—meer as onbenullige wense vir geluk in jou gedagtes. Dis nie 'n probleem-vry-, feëverhaal-bestaan nie en dit belowe ook nie rykdom en faam nie. Eerder, dis 'n bestaan wat bewustelik gekies is, bewustelik ontwerp is en 'n bestaan wat verantwoordelik gelewe word. Dit is 'n besluit omtrent wat jy wil vermag. Dit is om sonder huiwering deur elke storm van die lewe te beweeg en om wyser en sterker anderkant uit te kom. Dit is om aanhoudend te leer, lief te hê en te groei.
'n Passievolle lewe is 'n vervulde lewe. Dit laat jou toe om te sê, "Hierdie is belangrik. Dit is wat die Heelal my gegee het om na die wêreld te bring en ek gaan dit volstoom doen!"
'n Passievolle lewe bedoel jy neem verantwoordelikheid vir jou keuses, jou aksies en jou ondervindings. Dit bedoel jy beweeg vorentoe van hierdie dag sonder self-opgelegde limitasies, klagtes of spyt.
Om passievol te lewe is om entoesiasties te lewe. Kombineer aksie en passie en jy sal entoesiasme beleef. En dit is maklik om entoesiasme met andere te deel want entoesiasme is aansteeklik.
Vind jou passie vandag en deel vandag jou entoesiasme vir die lewe met iemand—'n vriend, 'n medewerker, familielid of selfs iemand wat jy nog nooit tevore ontmoet het nie.
'n Passievolle lewe is 'n inspirerende geskenk wat die wêreld vir baie generasies kan verhelder!
Labels: living with passion, passie, passievol, verander jou lewe vir ewig
Wees lief vir jouself
''Jy kannie 'n ander liefhê totdat jy jouself waarlik liefhet nie.''
Tot in my dertigs het ek nooit veel aandag gegee aan wat hierdie gesegde eintlik bedoel nie. Ek het van een aktiwiteit na 'n ander beweeg, probeer om 'n leemte wat daar was te vul maar ek het nie geweet hoekom nie. Ek het altyd probeer om in te pas, probeer dat almal van my hou, probeer om almal se goedkeuring weg te dra.
Derhalwe het ek nooit die tyd geneem om agter te kom wat spesiaal en uniek omtrent myself was nie.
Self-liefde is 'n vibrasie.
As ek myself lief het en ek dink ek is cool, dan wys dit. As ek skaam voel oor wie ek is, of as ek fokus op wat ek 'moet doen' of wat ek 'moet wees', dan wys dit ook.
As jy al ooit in die teenwoordigheid van iemand was wat baie self-bewus is, sal jy weet wat ek bedoel.
Ek was eers daardie persoon.
Ek was so behep met hoe ek lyk aan die buitekant, wat eintlik net 'n weerspieëling was van hoe ek binne gevoel het, dat ek seker baie self-betrokke voorgekom het.
Ek kon nêrens behoorlik teenwoordig wees nie, en ek is seker almal om my het gedink ek is nie in hulle geïnteresseerd nie - wat nie so was nie.
Ek was net ellendiglik ongemaklik in my eie vel.
"Ons is almal gebore met een ware liefde... onsself. As jy jouself liefhet, dan sal almal!"
Die fokus van hierdie artikel is Self-Liefde en verduidelik maniere om op jouself verlief te raak en maniere om daardie liefde uit te spreek.
Miskien is jy soos ek en sien die skoonheid in ander mense. Ek hoop nadat jy hierdie artikel gelees het en rond gespeel het met die verskillende konsepte, jy jou eie unieke betowering net so maklik sal sien!
Wat vind jy innemend omtrent jouself? Wat het jy lief omtrent jouself?
Dalk het jy hierdie vraag nog nooit voorheen gehoor nie. Jy sal dalk liewer wil dink, "Wat kan ek verbeter omtrent myself?" maar ons bêre dit eers tot later. . Elkeen van ons is uniek op betowerende maniere. Sommige van ons besit fisiese skoonheid, sommige is artisties, sommige het die IK van 'n genie, sommige is ontsettend sterk, ens. Sommige van ons het miskien "minder duidelike" eienskappe, maar op 'n aardse vlak speel elkeen van ons 'n belangrike rol met die kwaliteite wat ons verpersoonlik.
Ons is spesiaal. Ons almal word benodig. Ons is betowerend!
Neem 'n oomblik en skryf neer wat jy omtrent jouself lief het.
Loop na die spieël, kyk diep in jou oë en sien of daar iets is wat jy tot nou nie opgemerk het nie. Vra 'n getroue vriendin vir hulp. Dink aan 'n tyd toe jy regtig vol self-vertroue gevoel het en skryf daaroor. Dink aan jou 'snaaksighede' wat jou vir jouself laat lag. Jy het vele wonderlike fasette - sien hulle raak!
Dra hierdie lys vir 'n paar dae saam met jou, en elke keer as jy jouself inspireer met jou uniekheid, sit dit by jou lysie. .
Teken aan enigiets wat jou aandag trek omtrent jouself... miskien laat jy altyd iemand voor jou gaan in verkeer, miskien glimlag jy vir vreemdelinge, miskien haal jy kwotasies aan in gesprekke en laat almal dus lag.
As jy dink aan Die Wet van Aantrekkingskrag wat sê, "ewebeeld trek ewebeeld", as jy jouself ten volle lief het, sal dit weerspieël word in diegene met wie jy in aanraking kom.
Ek neem aan hierdie is 'n moeilike taak vir meeste mense. Ons word dikwels geleer om nie ons eie beuel te blaas nie. Ek kan jou verseker niemand het nog 'n arm gebreek deur hulself op die rug te klop nie!
Die doel van hierdie oefening is om maar net te begin. Ek glo dat teenwoordigheid 85% van alles is.
Wees teenwoordig vir jouself deur jouself lief te hê. Begin vandag!
Werk liefdevol met enigiets wat in die pad staan van totale, passievolle Self-Liefde. . As jy dalk in jou spore gestop is deur Stap Een, ondersoek dit 'n bietjie meer. Vra jouself, "Wat staan in die pad van om myself totaal lief te hê?" en vereer dit wat te vore kom.
Dis dalk net 'n ou oortuiging in jou onder-bewussyn - dalk is dit iets groter.
Vir my, voordat ek pens en pootjies in self-liefde kon induik, was dit dat ek eers my eie storie moes verstaan, wat 'n trauma van my kinderdae ingesluit het en wat ek onderdruk het. Totdat ek dít erken het, en derhalwe opgeklaar het, het ek soos 'n halwe persoon gevoel, wat sin maak aangesien daar so 'n groot stuk van my lewe weg was.
As iets vir jou tevore kom, klein of groot, kry ondersteuning vir jouself. Dit help geweldig met die opklaring van ongedane sake van die verlede.
Vier Self-Liefde met Self-Sorg.
As jy 'n geliefde in jou lewe het, is ek seker jy het vir hulle 'n geskenk of kaartjie gekoop vir 'n spesiale geleentheid. Doen jy dieselfde vir jouself?
Self-sorg is 'n verpligtende stap in enige poging of strewe. As jy dit oorslaan, dan gaan dinge gewoonlik verkeerd.
Sonder self-sorg kan jy eenvoudig net nie teenwoordig wees vir ander mense of verpligtinge nie. .
Dit is hoekom die lugrederye aanbeveel dat JY eerste jou suurstofmasker aansit voordat jy andere probeer by staan. As jy nie kan asemhaal nie, kan jy dood eenvoudig niks anders doen nie.
Dink aan alles wat jy vir almal doen. As jy kinders het, dan weet jy die liefde wat jy voel en tot watter lengtes jy sal gaan vir hulle.
Nou gaan tot dieselfde lengtes vir jouself.
Dis hoe eenvoudig dit is!
Wanneer jy jouself lief het en jouself uitstekend versorg, vibreer dit uit na ander. Jy sal gloei! Jy sal reverbireer! Jy sal inspireer!
Mense sal vra, "Wat is anders omtrent jou?" Vertel hulle asseblief!
Wees van diens deur almal te laat weet hoe lief jy vir jouself is. Leer hulle hoe. Hoe meer liefde daar op die planeet is, hoe meer vrede sal daar wees.
Om af te sluit, los ek by jou hierdie inspirerende woorde van Marianne Williamson, wat baie spesiaal vir my is. Ek hoop dit inspireer jou om vandag jou Self-Liefde te ontwikkel en uit te brei en jou eie unieke prag te betree!
So that other people
The glory that is within us.
And as we let our light shine,
Posted by Maree Clarkson at 10:28 AM No comments:
Labels: let your light shine, selfsorg, wees lief vir jouself
Soetgoed vir die siel
Sekere eienskappe is soetgoed vir die siel –
as 'n mens hulle in jou lewe het,
maak dit jou aanvaarbaar vir jouself en vir ander.
Almal hou van mense in wie se lewens hulle eienskappe soos liefde, geloof, hoop, entoesiasme en vrolikheid raaksien. Jou dag is sommer lekkerder as jy een van hierdie mense raakloop. Indien jy bereid is om hierdie eienskappe in jou eie lewe in te weef, sal jou teenwoordigheid vir ander mense vreugde verskaf.
"Jou siel het altyd met jou gevoelswêreld te doen. As ons baie lekker voel, sê ons ons is sielsgelukkig of sielsalig. Jou siel is die ware jy — die som-totaal van daardie dinge wat vir jou werklik belangrik is. Jou siel bevat jou verlangens, jou begeertes, jou passies. Dit is die setel van jou individualiteit. En jyself is die enigste persoon wat jou siel kan verryk — of verarm. 'n Siel, soos 'n huis, word deur sy eienaar gemeubileer. As mense se lewe dus koud en leeg is, kan hulle net hulleself blameer."
Mag hierdie feesseisoen net vir jou VREUGDE, LIEFDE en INSPIRASIE inhou!
Posted by Maree Clarkson at 4:59 AM No comments:
Labels: feesseisoen 2015, soetgoed vir die siel
Voel jy oorweldig deur die lewe? Verseker jou gevoel van Oorvloed
Is jy moeg daarvoor om gedurig na iets te soek of oor iets te val? Het jy te min tyd om iets daaraan te doen? Hoe kan jy in 'n geestestoestand van Oorvloed verkeer as jy oorweldig voel deur alles om jou? Hier praat ek oor hoe om orde in jou huis te skep met 15 maklike wenke!
WENK 1 Gooi dit uit
As jou huis oorvol is en jy nie meer plek oor het om iets te stoor nie, moet jy dit ernstig oorweeg om sekere items weg te gooi of weg te gee. As jy iets nuut aanskaf, moenie al die ou items in jou garage of pakkamer pak nie. Skenk dit eerder vir liefdadigheid.
WENK 2 Dink binne die boks
Koop houers waarin jy oortollige items kan plaas. Dit is veral handig om kratte vir jou kinders te koop waarin hulle byvoorbeeld speelgoed kan pak.
WENK 3 Maak 'n molshoop van 'n berg
Die meeste van ons kry gedurig gemorspos. Hierdie gemorspos kan vinnig in 'n berg papiere verander, so moenie toelaat dat dit ophoop nie. Lees dit onmiddellik en gooi dit dan in die asblik.
WENK 4 Hou dit bymekaar
Belangrike pos kan net so 'n kopseer soos gemorspos wees. Plaas rekeninge naby jou sodat jy dit nie uit die oog verloor en vergeet om dit te betaal nie. Hou ander belangrike pos soos uitnodigings bymekaar sodat jy daarvan onthou.
WENK 5 Mooi sonder moeite
As jy versamelaars-items het wat jy graag in jou huis wil uitstal, plaas dit in 'n vertoonkas van glas. As dit op 'n gewone tafel of kas staan gaan dit vinnig stof vergader en veroorsaak dat jy meer tyd daaraan spandeer om dit af te stof as om dit te bewonder!
WENK 6 Gaan groot
Indien jy nog nie al die meubels gekoop het wat jy nodig het vir jou huis nie, of as jy van ou meubels ontslae wil raak en nuwe meubels wil koop, oorweeg dit om 'n paar groter stukke te koop eerder as 'n versameling kleintjies. Dit sal op die oog af lyk asof jou huis heelwat spasie het.
WENK 7 Volkome voorbereid
As jy sekere items nodig het wanneer jy uitgaan, sorg dat dit betyds by die voordeur is sodat jy nie daarna hoef te soek nie. Voorbeelde hiervan is klere wat na die droogskoonmaker toe moet gaan, winkel-items wat omgeruil moet word en items wat reggemaak moet word.
WENK 8 Goedkoop koop is duur koop
Moenie in die versoeking kom om gedurig iets by 'n uitverkoping te koop nie. Vra jouself of jy dit regtig nodig het, want die kans is goed dat dit jou huis net nóg voller gaan maak.
WENK 9 Skep herinneringe
Neem ander mense se huise ook in ag wanneer jy vir hulle geskenke aanskaf. Moenie iets koop wat waarskynlik net 'n wit olifant gaan wees nie. In plaas daarvan om 'n geskenk te gee kan jy hulle uitneem vir ete, 'n fliek of 'n teaterstuk.
WENK 10 Oos, Wes, Tuis Bes
Maak seker dat alles in jou huis 'n spesifieke "tuiste" het en sorg dat almal wat in die huis woon daarvan weet en daarby hou. As 'n mens 'n item altyd op dieselfde plek bêre, sal dit nie maklik wegraak nie.
WENK 11 Geraamtes in die (klere) kas
Maak jou klerekas oop en wees eerlik met jouself: dra jy alles en hou jy van alles daarin? Dit help nie om kaste vol klere te hê wat nie gebruik word nie. Gee dit eerder vir iemand wat dit wel sal dra.
WENK 12 Haal die chaos uit wasdag
Wasgoed wat ophoop kan vinnig 'n kopseer word. Sorg dat elke gesinslid weet presies wanneer jy wasgoed was sodat hulle sorg dat al hulle wasgoed betyds by jou is. As dit klaar gewas is, kan elke gesinslid hulle eie klere self gaan haal en wegbêre.
WENK 13 Skottelgoed sonder sukkel
Die sleutel tot 'n skoon kombuis is om nie skottelgoed te laat ophoop nie. Was dit so gou as moontlik of gebruik 'n skottelgoedwasser. Gesinslede kan beurte maak om skottelgoed te was.
WENK 14 Wat geld vir die huis, geld vir die res
Moenie net aandag daaraan skenk om jou huis te orden nie, maar pas ook hierdie wenke op jou garage, pakkamer en tuinskuur toe. 'n Mens is geneig om te vergeet van daardie areas omdat jy nie soveel tyd daar spandeer nie.
WENK 15 Onthou om te onthou
Hou aan om hierdie wenke te volg. Dit moet 'n permanente ingesteldheid word. Om elke dag tien minute te spandeer om seker te maak dat alles op hulle plek is, gaan jou ure se moeite op 'n latere stadium spaar.
Posted by Maree Clarkson at 8:27 AM No comments:
Labels: oorvloed, voel jy oorweldig, wenke
''Jy kannie 'n ander liefhê totdat jy jouself waarlik liefhet nie.'' Tot in my dertigs het ek nooit veel aand...
As ons soms na onsself of na ander mense luister, is dit opvallend dat een saak vlak in die harte van baie mense lê: die behoefte aan vr...
'n voorspoedige en voldane lewe (2) 1000 albasters (1) 2015 (1) 7 dae (1) 7 stappe (1) aanspreeklikheid (1) aardverwarming (1) affekteer (1) affirmasie (6) afrikaans (49) afrikaanse (1) afrikaanse blog (2) afrikans (1) aftrede (1) aftree (1) afwagting (1) agapant (1) agapanthus (1) aksie (2) aksies (2) alleen (1) almanak (1) alomvattend (1) ander se keuses hoef nie 'n bedreiging te wees nie (1) armoede (1) asem (1) begeerte (4) begeertes (2) begeester (1) begin (1) begin vandag (2) beheer (1) belangrike lewensaspekte (1) bemagtig (1) besit (1) besluite (1) beter (1) bevry jouself (1) bewustelik (2) bloggers (1) blom (1) brief van 'n leseres (1) bron (2) coorspoed (1) dagboek (1) dankbaar (5) dankbaarheid (3) dankbaarheid die mag van dankbaarheid (1) dankbaarheidsjoernaal (1) dankbaarheidslied (2) dankie somer (1) dankverklaring 1 (1) dankverklaring 2 (1) dankverklaring 3 (1) dankverklaring 4 (1) dankverklaring 5 (1) dankverklaring vir my liggaam (1) dankverklaring vir wie ek is (1) die lewe (1) die lewe hoef nie perfek te wees (1) die mag van oortuiging (1) die mag van woorde (1) die wet van vergoeding (1) die wet van voorsiening (1) diep asemhaling (1) dis 'n geskenk (1) dissipline (1) doel (1) doelgerig (2) doelwit (1) doen (1) doen dit waarvoor jy lief is. vibrasie (1) doen wat jou vreugde bring (1) drankprobleem (1) droom (2) duif (1) duifies (1) duiwe (1) dwelms (1) eenvormigheid (1) eer (1) eerlik (1) eerlikheid (1) eerste tree (1) eetgewoonte (2) eie-tyd (1) ek is dankbaar vir my inkomste (1) ek wil lewe (1) ekonomie (3) ellende (1) emosie (1) emosies (3) emosionele hulp (1) energie (1) entoesiasties (1) eskomdrade (1) ewige lewe (1) familie (2) feesseisoen 2015 (1) finansiële krisis (2) fisies (1) floreer (1) gebore (1) gebreek (1) gedagre vir die dag (1) gedagtes (4) gedig (1) gee (1) gee jou drome vlerke (1) gee om vir jouself (1) geestelik (2) geestestoestand (1) geheime van gelukkig wees (1) geld (2) geliefde (1) geloof (5) geluk (3) gelukkig (1) gelukkige nuwe jaar 2014 (1) gelukkige nuwe jaar 2015 (1) gemaksone (1) gemoedsrus (1) genesing (1) genesing van ons aarde (1) genoeg (1) genot (1) gesondheid (3) gewoonte (1) glo (1) groei (2) harmonie (1) heelal (6) heelal moeder aarde (1) herinneringe (1) hierdie is 'n tyd van ontwaking (1) hoe bly 'n mens vreugdevol (1) hoenders (1) hoop (2) hoopvol (1) hospitaal (1) hou jy van jou werk (1) hulp (1) idees (2) identiteit (2) individualiteit (1) ink (1) inlaat (1) inlating (1) inmeng (1) innerlike (1) innerlike menswees (1) inspirasie (8) inspireer (1) inspirerend (5) inspirerende aanhalings (1) januarie tot desember (1) joernaal (1) jou eie selfhelp lysie (1) jou nalatenskap (1) jou reg (1) jou vlak van aanstoot (1) jy is 'n skepper jy skep met jou gedagtes (1) jy is altyd op pad (1) jy is hier (1) jy kies jou skeppings (1) jy tart die wette van die heelal (1) kalender (1) karakter (1) kersgroete 2012 (1) keuse (2) keuses (3) kies jouself (1) kinderdae (1) kla (2) klaarkry (1) kreatiwiteit (2) kry weer gesag oor jou kinders (1) kuns (1) laat die wereld by jou verbygaan (1) laat gaan (2) laat jou slaapkamer weer stoom (1) langste reis (1) leef (1) leef vir vandag (1) legaat (1) leseres (1) let your light shine (1) lewe (5) lewe in oorvloed (1) lewensfiets (1) lewenskrag (1) lewensvreugde (1) liefde (5) lig (1) living with passion (1) luister (1) maak vrede met waar jy is (1) maklik (1) manifestasie (3) manifesteer (1) massa bewustheid (1) meditasie (1) mei (1) meimaand (1) minderwaardig (2) mislukking (1) moedeloos (1) moeder natuur (1) moedertaal (14) moenie jou kwel oor die planeet nie (1) moleskine (1) my pa (2) na 60 (1) nastreef (1) neem 'n besluit (1) nou (3) nuwe uitkyk (1) oefen (2) oggend (1) om lief te hê (1) omgee (1) onaanvaarbaar (1) onberispelik (1) ondervinding (1) ongebonde (2) onsekerheid (3) ontvang (1) onvervulde begeertes (1) oorsprong (1) oortuiging (1) oorvloed (77) oorvloed armoede (1) oorvloed is oral (1) oorvloed praat (1) oorvloed vs armoede (1) oorwinning (1) opheffing (1) optimisme (1) opwindend (1) opwindende lewe (1) ou konsep (1) oujaarsdag 2018 (1) oujaarsdag amper verby (1) passie (5) passievol (3) pen (1) perfeksie sinspeel op klaarheid (1) perfekte dag (1) perfekte plan (1) persoonlik (1) pille (1) planeet (1) positief (1) positief dink (1) positiewe (3) positiwiteit (1) praat (1) praat vandag saggies met jouself (1) prestasie (1) pret (1) prioriteit (1) psigoloog (1) realiteit (3) rebellie gebeur op alle vlakke (1) respek (2) riglyne (1) ryk (1) rykdom (1) saterdag storie (1) seëninge (1) sekerheid (1) seks (1) seks wenke (1) seksgodin (1) seksie (1) sekuriteit (1) self-versorging (1) selfhelp (3) selfsorg (12) selfsorg en vreugde (1) selfsort (1) selfsug (1) selfversorgingswenke (1) selfvertroue (2) shasta daisies (1) siekte wanhoop (1) sielkundige hulp (1) sielskos (1) skenk (1) skepper (1) skepping (1) skryf (1) skuldgevoel bring jou niks in die sak nie (1) sleg (1) slegte dinge (1) slegte kinderdae (1) sleutel na geluk (1) soetgoed vir die siel (1) solank daar hoop is (1) solank daar lewe is (1) spirituele (1) standvastig (1) stil oomblik (1) stilte (1) stoep (1) straf (1) sukses (2) suksesverhaal (1) swaeltjies (1) tart (1) tekort aan tyd (1) toekoms (2) toelaat (1) toelating (2) top 10 (1) tuin (1) tuinhuisie (1) tyd om aan te vul (1) tydsbeplanning (1) uithouvermoë (1) vakansie (1) vakansieseisoen (1) vakansietyd (1) vandag (3) vandag sal ek 'n verskil maak (1) verander (1) verander jou lewe vir ewig (1) verandering (1) verbinding (1) vergifnis (1) verklaring (1) verkleineer (1) veronderstelling (1) veronderstellings (1) veroordeel (1) verslaafde (1) vertroue (1) vervulde lewe (1) verwag (1) vibrasie (3) vibrasionele gerigtheid (1) voed jou menswees (1) voel (1) voel goed (1) voel jy oorweldig (1) voelgoed (1) voldaan (3) voorneme (1) voorspoed (2) voorspoedige (2) vooruitgang (1) vrede (2) vreugde (10) vreugdevolle (1) vrouens (1) vry (1) vrydag (1) vryheid (2) vulpen (1) waak (1) waar kom jou hulp vandaan (1) waar kry jy jou inspirasie (1) waarheid (1) wanneer laas (1) wat beteken oorvloed (1) wat kla (1) wees lief vir jouself (1) welvarendheid (1) welwillendheid (4) wenke (1) wense vir vandag (1) wet van aantrekkingskrag (5) wet van die heelal (2) word 'n dromer (1) yoga (1)